L-amminisrazzjoni tal-Kulleġġ ta’ Santu Wistin warrbet il-pjan li kellha li tibni skola ġdida f’Tal-Pieta’ u rrtirat l-applikazzjoni għal permess ta’ żvilupp mal-MEPA. B’din id-deċiżjoni, l-istudenti tal-kulleġġ fil-livell primarju, se jibqgħu fl-iskola tal-Marsa. Ir-rettur il-ġdid tal-iskola Fr Leslie Gatt qal lil tvm.com.mt li n-negozjati mal-Gvern dwar alternattivi oħra għal dan il-proġett mexjin b’ritmu tajjeb tant li waslu biex jikkonkludu. Wara sentejn, l-Aministrazzjoni tal-Kulleġġ Santu Wistin tal-Agostinjani rrtirat l-applikazzjoni mal-MEPA biex l-iskola tal-mediċina l-antika li tinsab bejn il-Kulleġġ u l-Isptar San Luqa titwaqqa’ biex minflokha tinbena skola primarja bħala estensjoni mal-iskola sekondarja ta’ Santu Wistin. Fr Leslie Gatt – ir-rettur il-ġdid tal-Kulleġġ Santu Wistin, qal li din id-deċiżjoni ttieħdet fil-kapitlu provinċjali tal-patrijiet Agostinjani li fost oħrajn evalwa mill-ġdid kif għandu jiżviluppa l-proġett dwar l-iskola primarja. Fr Leslie Gatt qal li kien hemm raġunijiet marbutin mal-importanza għal spazji adegwati kemm jista’ jkun lill-edukazzjoni tat-tfal biex ikunu jistgħu jingħataw edukazzjoni ħolistika f’kull qasam. Qal li kien hemm ukoll il-kwistjoni ta’ finanzjament ta’ proġett bħal dan li huwa kbir u jista jkun kien joħroġ barra mil-limiti tal-kulleġġ. Ir-Rettur saħaq li dan ma jfissirx li qed titnaqqas mill-importanza li l-provinċja tagħti lis-servizz tal-edukazzjoni lil aktar minn 800 student f’livell primarju u sekondarju u se jkun hemm senior management team li huwa ikbar biex ikunu jistgħu jagħtu servizz aħjar fiż-żewġ sessjonijiet tal-kulleġġ, jiġiferi fis-sessjoni primarja u fis-sessjoni sekondarja. Għall-ewwel darba, l-ħidma tar-Rettur tal-Kulleġġ Santu Wistin se tinqassam ma’ Kap tal-Iskola u erba’ Assistenti Kapijiet li fost oħrajn se jkunu responsabbli mill-kurrikulu u d-dixxiplina tal-istudenti. Fr Leslie qal li nħasset il-ħtieġa li jinfetħu n-negozjati mal-Gvern dwar alternattivi oħrajn li jista’ jkun hemm u qal li kienu negozjati pożittivi iżda jemmen li mhux prudenti f’dan il-mument li jitkellem fuq x’inhuma l-konkluzjonijiet jekk kemm il-darba għadhom ma ffinaliżżawhomx. Għas-sena skolastika li ġejja, il-Kulleġġ se jerġa’ juża l-iskola fil-Marsa għal primarja waqt li s-sekondarja ser tibqa f’tal-Pietà. Sadanittant, fiż-żewġ skejjel għaddej xogħol ta’ tisbieħ, fejn fost oħrajn qed jitwaħħlu l-interactive white boards f’kull klassi.